b'\n_START_ARTICLE_\nDennis Ritchie\n_START_SECTION_\n\xc5\xbdivljenje in delo\n_START_PARAGRAPH_\nRitchiejev o\xc4\x8de, Alistair E. Ritchie, je bil dolgo \xc4\x8dasa kot znanstvenik zaposlen v Bellovih laboratorijih in soavtor dela The Design of Switching Circuits o teoriji preklopnih vezij. Ritchie se je kasneje s star\xc5\xa1i preselil v Summit v New Jersey, kjer je tudi kon\xc4\x8dal srednjo \xc5\xa1olo. Leta 1963 je na Univerzi Harvard diplomiral iz fizike in uporabne matematike. \xc5\xa0tiri leta kasneje je doktoriral iz uporabne matematike pod mentorstvom Patricka Fisherja z dizertacijo Program Structure and Computational Complexity. \xc5\xbde med \xc5\xa1tudijem pa se je izkazalo, da ga bolj kot fizika in matematika, zanima ra\xc4\x8dunalni\xc5\xa1tvo. Leta 1967 je za\xc4\x8del delati za Ra\xc4\x8dunalni\xc5\xa1ko raziskovalno sredi\xc5\xa1\xc4\x8de Bellovih laboratorijev (Bell Labs Computing Sciences Research Center)_NEWLINE_Med \xc5\xa1tudijem je sodeloval pri razvoju operacijskega sistema Multics. Kasneje, ko so se Bellovi laboratoriji leta 1968 umaknili iz razvoja Multicsa, so \xc4\x8dlani raziskovalne skupine \xc5\xbee iskali druge mo\xc5\xbenosti razvoja preprostega operacijskega sistema, ki bi imel podporo spletne skupnosti. Tako je nastala zamisel o operacijskem sistemu UNIX. Kmalu po za\xc4\x8detku razvoja Unixa je za\xc4\x8del tudi z razvojem programskega jezika C ter skupaj z Brianom Kernighanom napisal knjigo z naslovom Programski jezik C (The C Programming Language), ki \xc5\xa1e danes velja kot eden izmed bolj\xc5\xa1ih priro\xc4\x8dnikov za spoznavanje tega jezika._NEWLINE_Za svoje delo je prejel \xc5\xa1tevilne nagrade, predvsem za razvoj programskega jezika C ter operacijskega sistema UNIX._NEWLINE_Po ve\xc4\x8dletnem boju z rakom prostate in boleznijo srca so ga 12. oktobra 2011 v njegovem domu na\xc5\xa1li mrtvega. \xc5\xbdivel je sam, saj ni imel \xc5\xbeene in otrok. Prijatelji se ga spominjajo kot\xc2\xa0\xc2\xbbtihega genija\xc2\xab. Teden dni pred njegovo smrtjo je umrl tudi Steve Jobs, \xc4\x8digar novice o smrti so zasen\xc4\x8dile vest o izgubi\xc2\xa0\xc2\xbbresni\xc4\x8dno velikega uma\xc2\xab. Dana\xc5\xa1njega ra\xc4\x8dunalni\xc5\xa1tva si ne moremo misliti brez Ritchiejevega prispevka k razvoju operacijskega sistema Unix in nastanku programskega jezika C.'